মক্কার চার দিকে সাজসাজ রব পড়ে গেল। প্রতিটি যুবক ঘর ছেড়ে বেরিয়ে এলো অস্ত্র হাতে। তাদের অন্তরে মক্কার মর্যাদা রক্ষার সঙ্কল্প। আপন ধর্মের সম্মান রক্ষার সঙ্কল্প। সর্বোপরি নিজেদের সহায় সম্পদ ও আপন নারীদের ইজ্জত রক্ষার দৃঢ় সঙ্কল্প। ‘মুহাম্মদ আসছে’ এ খবর বিদ্যুতের মতো সারা শহরে ছড়িয়ে পড়লো। আবু সুফিয়ান ও মক্কার বিভিন্ন গোত্রের নেতারা বৈঠকে বসলো আসন্ন পরিস্থিতি মোকাবেলা করার উপায় ঠিক করার জন্য। কিন্তু ঠান্ডা মাথায় বৈঠক করার মতো ধৈর্য অনেকেরই ছিল না। যুবকরা নেতাদের সিদ্ধান্তের অপেক্ষা না করে নিজেরাই সংগঠিত হতে লাগলো। নেতাদের একজন বললো, ‘এটা কি করে হয়? মুহাম্মদের এত সাহস যে, সে মক্কা আক্রমণ করতে আসছে?’